FinnOA-työryhmän kokous 

Aika: maanantai 6.10. 2003 kello 14-16
Paikka: Helsingin yliopiston kirjasto, Fabianian kokoushuone (Yliopistonkatu 1 )
Paikalla: 
Bo-Christer Björk Hanken/ SciX pj.
Turid Hedlund Hanken/ SciX
Kristiina Hormia-Poutanen, HYK
Jyrki Ilva, HYK
Irja Laamanen, Työterveyslaitos
Claus Montonen, HY
Ari Muhonen TKK
Jukka Lindeman, Kansanterveyslaitos
Pirjo Sutela, VTT
Timo Hellgren, VTT
Irma Reijonen HYK (sihteeri)
 
1.	Seminaari 8.–9. tammikuuta 2004
Seminaarin puhujat on pääosin saatu sovittua. Suomen Akatemian ja korkeakoulujen arviointineuvoston osuus on vielä avoinna. Ohjelmasta tehdään tiedotusta varten versio, jossa on myös englanninkieliset otsikot. Tiedote pyritään saamaan jakeluun 20.10. 

Seminaarista tiedotetaan yliopistojen ja ammattikorkeakoulujen rehtoreiden neuvostolle, kirjastoille, yliopistojen tiedotuksille ja tiedotuslehdille, TSV:lle ja mahdollisuuksien mukaan myös yliopistojen ja tutkimuslaitosten julkaisutoimikunnille tai muille julkaisutoiminnasta vastaaville elimille.

Seminaarin rahoitusmahdollisuuksia selvitetään Hankenilta (Guedonin kuluihin) ja NordInfolta. Kansalliskirjasto on valmis rahoittamaan neljän ulkomaisen puhujan kustannukset. Ilmoittautumiset kootaan Hankenilla.

2.	Ryhmän www-sivujen sisältösuunnitelma & logo
Sivujen suunnitteluryhmä on tehnyt ehdotuksen sivujen sisällöstä. Lisättiin siihen esimerkkejä onnistuneesta open access –toiminnasta. Päätettiin lisätä myös rahoittajan näkökulma open access ‑toimintaan.

Päätettiin käyttää ryhmästä jatkossa nimeä FinnOA-työryhmä, englanniksi FinnOA working group. 

Sivuille laitetaan 20.10. mennessä tiedot seminaarista ja sähköpostilista.  Sivuston perusmateriaali, logo ja sivupohjat tehdään valmiiksi vuoden loppuun mennessä. Tekstit tuotetaan myös englanniksi.

3.	Muu tiedottaminen Open Access ‑julkaisemisesta
•	sähköpostilistan perustaminen
Tiedotus- ja keskustelulista finn-oa@helsinki.fi on perustettu. Kaikki ryhmän kokouksiin osallistuneet ja postituslistalla olleet on liitetty listalle. Lehdistötiedotteen perusteella listalle on ilmoittautunut kiinnostuneita. Liittymisohjeet laitetaan verkkosivulle. Viestien arkistointia selvitetään.

Työryhmän oma postitus (mm. kokouskutsut) kulkee sihteerin kautta. Kokouksista ja muistiosta laitetaan tieto myös finn-oa-listalle. 

•	Open Access News 
Päivittäin ilmestyvä sähköpostitiedote, jossa on open accessiin liittyviä uutisia, tietoja artikkeleista yms. Osoite http://www.earlham.edu/~peters/fos/fosblog.html

•	DOAJ  Directory of Open Access Journals http://www.doaj.org/
Sihteeri on tehnyt kirjastoille jaettavan tiedotteen Lundin yliopiston kirjaston ylläpitämästä open access -lehtien hakemistosta. Tiedotteeseen lisätään lyhyt FinnOA-työryhmän esittely. 

4.	Create Change -esitteen suomentaminen

Työryhmä (Eeva-Liisa Aalto, Irja Laamanen ja Pirjo Sutela) tuo seuraavaan kokoukseen arvionsa esitteen suomentamista ja Suomen oloihin sovittamisen tarpeesta. Esitteen teksti http://www.arl.org/create/resources/brochure.html 

5.	Pohjoismainen yhteistyö - hanke tieteellisten lehtien oa-julkaisemisesta

Turid Hedlund kertoi, että eri pohjoismaiden edustajista koostuva työryhmä ehdottaa NOP-HS:lle vuoden mittaisen digitaalisen julkaisemisen pilotin käynnistämistä. Hankerahoitusta ehdotetaan haettavaksi Pohjoismaiden ministerineuvostolta. Pilottiin on tarkoitus saada mukaan eri maista yhteensä 8–10 NOP-HS:ltä julkaisutukea saavaa humanistis-yhteiskuntatieteellistä lehteä, jotka alkaisivat ilmestyä open access -lehtinä. Kaikkiaan pohjoismaissa ilmestyy noin 500 humanistista ja yhteiskuntatieteellistä lehteä.

Tarkoituksena on  kehittää yhteinen työkalupohja e-julkaisemiseen ja tuottaa artikkeli-indeksi sekä siteerausviittaukset. Rahoitusmallin pitäisi olla itse itsensä kannattava, esimerkiksi jäsenmaksuihin ja kirjastojen maksuosuuksiin pohjautuva. Lehdet toimivat nyt pitkälti julkisen rahoituksen tuella. 

Keskusteltiin siitä, että verkossa lehtien saatavuus on laajempi kuin painettuna ilmestyvien. Verkossa julkaisemista ei juurikaan tueta julkisella rahoituksella. 

Suomalaisten lehtien Elektra-palvelussa on mukana 30 suomalaista lehteä. Elektra on maksullinen tietokanta, jonka tuotolla rahoitetaan palvelun tuotantokustannuksia ja korvauksia lehdille, ei tekijöille. Rahoitus tulee suurimmaksi osaksi joko suoraan tai epäsuorasti opetusministeriöltä.

6.	OAI Open Archives Initiative

VTT:n julkaisurekisteri (http://www.otalib.fi/vtt/jure/) on kesän alusta saakka ollut OAI-yhteensopiva. Timo Hellgren VTT:ltä kertoi OAI:sta ja siitä saaduista kokemuksista. Liitteenä PowerPoint-esitys. Tarkempia tietoja OAI:stä saa osoitteesta http://www.openarchives.org/. 

OAI-yhteensopivuuden avulla voidaan kerätä eri lähteistä julkaisujen metatietoja yhteen paikkaan hakua varten. Itse julkaisuja ei kuitenkaan välttämättä ole verkon kautta tarjolla. Tietokannan OAI-yhteensopivuus tarkoittaa sitä, että sisällöntuottajan (esim. julkaisurekisteri) sisältö on palvelujen tuottajien (esim. hakupalvelut) kautta haettavissa. Pohjoismaisia OAI-yhteensopivia sisällöntuottajia ovat esim.  DOAJ ja Digitala vetenskapliga arkivet. Palveluntuottajia ovat esimerkiksi hakupalvelut Scirus ja OAIster, jotka käyvät hakemassa metadataa OAI-yhteensopivista tietokannoista. Sisällöntuottaja ilmoittaa hakupalveluille tietokantansa OAI-yhteensopivuudesta ja kuvaa sen sisältöä, jotta hakupalvelun ylläpitäjä voi päättää, mitä se ottaa tietokannasta mukaan omaan palveluunsa. Esimerkiksi VTT:n julkaisurekisteristä vain kokotekstiaineisto on mukana OAIsterissa. 

OAI-yhteensopivuuden tavoitteena VTT:llä on ollut parantaa VTT:n julkaisujen näkyvyyttä kansainvälisesti. Teknisesti sen toteuttaminen edellyttää XML-osaamista. Metadaformaatiksi käy Dublin Core ilman tarkenteita, mutta muutkin formaatit käyvät. VTT:llä oma käytössä oma formaatti, josta on tehty muunnos. 

Keskusteltiin siitä, tarvittaisiinko kansallinen hakupalvelu, joka kokoaisi suomalaisten julkaisujen tiedot eri tietokannoista keskitetysti, mutta tieteenaloittain eriteltynä. Ensimmäinen tavoite on kuitenkin saada yliopistojen ja tutkimuslaitosten julkaisurekisterit OAI-yhteensopiviksi. 

Jotta julkaisurekistereihin saataisiin muualla ilmestyneistä julkaisuista viitetiedon lisäksi myös itse julkaisu, tutkijoiden tekemissä julkaisusopimuksissa tulisi säilyä oikeus rinnakkaiseen julkaisemiseen. Kustantajat tarjoavat usein ns. jaettua julkaisuoikeutta. Esimerkiksi Elsevierin jaettu copyright ulottuu vain tutkijan omiin kotisivuihin ja organisaation sisäiseen käyttöön tarkoitettuun palveluun. 

Konferenssijulkaisut ovat vaikeasti saatavissa olevaa aineistoa. Esitelmien  saatavuutta parantaisi niiden julkaiseminen organisaation omalla palvelimella. Konferenssijulkaisut eivät useinkaan vaadi kirjoittajilta copyright-sopimuksia, joten esitelmien rinnakkaisjulkaiseminen on mahdollista.  

7.	Seuraava kokous

Päätettiin pitää seuraava kokous 21.11.